Franciska Rosenkilde (ALT), 2023-10-05:
Tak, formand.
Lad os nu være ærlige.
Vi kan ikke være overraskede over, at havmiljøet er så godt som dødt, og det kan ikke overraske nogen, at varmerekorderne har stået i kø hele sommeren.
Det kan desværre heller ikke rigtig overraske nogen, at vi som samfund er på vej væk fra vores 2025-mål.
katastroferne bliver flere og flere, rekorderne bliver flere og flere, og truslerne bliver større og større.
Det er konsekvensen af den politik, der bliver stemt igennem her i salen, på trods af at vi i årtier er blevet advaret af forskere og aktivister.
Det er en milepæl i vores historie.
Vi er ikke et gammelt parti, men vi er heller ikke længere et helt nyt parti, vi har haft opture, og vi har haft nedture, sådan som man ser det i politiske partier.
Det er 10 år siden, tusindvis af mennesker kastede sig ind i kampen for et systemforandrende grønt og progressivt alternativ, og vi står her stadig, og det er takket være alle dem, som har engageret sig i årenes løb, alle dem, der har stemt på Alternativet, og så er det vel også takket være jer her i salen, der har udfordret os.
For politik er holdninger og meninger, der brydes, det er forhandlinger og forlig, det er debat om normer og regler, det er ansvar, og det er drømme og visioner om et bedre samfund.
I løbet af de 10 år er jeg og Alternativet blevet kaldt uansvarlige en hel del gange.
Men hvad er overhovedet ansvarlighed i politik, og hvad er uansvarligt?
Det vil jeg gerne have en samtale om.
For hvordan kan det være ansvarlig politik at fortsætte et overforbrug, når vi i forvejen forbruger, hvad der svarer til ressourcerne på fire jordkloder hvert år?
Hvordan kan det være ansvarligt, at vi i år er længere væk fra vores 2025-mål, end vi var sidste år?
Hvordan kan det være ansvarlig politik at have miniudbudsrunder for nye olie- og gaseventyr midt i en buldrende klimakrise, og hvor man i øvrigt så påstår, at man er et foregangsland?
Hvordan kan det være ansvarlig politik at tillade import af norsk spildevand, der gør de danske farvande decideret giftige?
Og hvordan kan det være ansvarlig politik at understøtte et landbrug, der forurener vores drikkevand, udpiner vores jorde og mishandler dyr?
Hvordan kan det være ansvarligt, at folk dør på kræftafdelingerne, fordi der mangler medarbejdere?
Og hvordan kan det være ansvarligt at lave et lønløft, som mest af alt er en udvidet honningkageordning, som presser sygeplejerskerne til at arbejde mere, mens de allerede er ved at knække nakken?
Hvordan kan det være ansvarlig politik at fastholde en 37-timersarbejdsuge, når hundredvis af danskere er stressede og gerne vil arbejde mindre?
Hvordan kan det være ansvarligt, at jobcentre knækker i forvejen syge danskere?
Hvordan kan det være ansvarligt, at man har sparet så meget på kommunerne, at eleverne i folkeskolen nogle steder nu skal have lærerfri timer?
Hvordan kan det være ansvarligt, at børn og unge, der mistrives, skal vente i årevis på at blive udredt og få psykologhjælp?
Hvordan kan det være ansvarlig politik, at normeringerne i vores vuggestuer og børnehaver er så dårlige, at det gør børn, pædagoger og forældre stressede?
Hvordan kan det være ansvarligt, at nutidens unge bliver fattigere og har sværere og sværere ved at komme ind på boligmarkedet?
Hvordan kan det egentlig være ansvarlig politik, at det koster 400 kr. at flyve til Aalborg, men 800 kr. at tage toget?